《将进酒》
明代·江源

将进酒，旨且多。劝君且停酌，挽首听我歌。古人造旨酒，供祭浑无他。

燕客取合欢，养老怡天和。百拜酒三行，宾主两可嘉。

威仪信不忒，言语无喧哗。如何沉冥徒，纵饮生过差。

将进酒，旨且有。饮兮不可过乐，焉不可久。久乐则生悲，过饮动得咎。

毋愆尔威仪，毋乱尔豆笾。执法在吾傍，御史在吾后。

酒诰禁沈湎，卫武悔饮酒。君不见昏酣阮步兵，弃蔑礼法何足称。

又不见嗜酒李谪仙，沉身采石覆可怜。劝君反复思，听我丁宁辞。

古人询刍荛，勿谓余言欺。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。